Source: https://www.zakonypreludi.sk/zz/2004-737
Timestamp: 2019-08-25 05:16:26+00:00

Document:
737/2004 Z. z. Vyhláška týkajúca sa agentúry špecializujúcej sa na oceňovanie investičného rizika | Aktuálne znenie
737/2004 Z. z.
Vyhláška č. 737/2004 Z. z.Vyhláška Ministerstva financií Slovenskej republiky o spôsobe preukazovania politickej a ekonomickej nezávislosti, štandardnosti a transparentnosti používanej metodológie a uznania trhom agentúry špecializujúcej sa na oceňovanie investičného rizika
Platnosť od 29.12.2004 do31.12.2007
Zrušený 43/2004 Z. z.
z 15. decembra 2004
o spôsobe preukazovania politickej a ekonomickej nezávislosti, štandardnosti a transparentnosti používanej metodológie a uznania trhom agentúry špecializujúcej sa na oceňovanie investičného rizika
Ministerstvo financií Slovenskej republiky podľa § 87 ods. 8 zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení zákona č. 721/2004 Z. z. (ďalej len „zákon“) ustanovuje:
Politická a ekonomická nezávislosť sa preukazuje predložením
a) informácií o vlastníkoch, členoch štatutárnych orgánov, členoch dozorných orgánov, o vedúcich zamestnancoch1) a hlavných analytikoch agentúry špecializujúcej sa na oceňovanie investičného rizika (ďalej len „agentúra“), najmä o ich účasti na podnikaní iných právnických osôb a fyzických osôb, a dokladov preukazujúcich prehľadnosť vlastníckej štruktúry agentúry,
b) dokladov o finančnom hospodárení agentúry, najmä účtovných závierok overených audítorom spolu s výrokom audítora, ak sa audítorom overujú, a konsolidovaných účtovných závierok za posledné tri kalendárne roky, informácie o podiele finančných inštitúcií,2) sektora verejnej správy3) a iných právnických osôb a fyzických osôb na tržbách agentúry za posledné tri kalendárne roky a informácie o finančných prostriedkoch poskytnutých agentúre za posledné tri roky vrátane objemu poskytnutých finančných prostriedkov a označenia právnických osôb a fyzických osôb, ktoré poskytli finančné prostriedky,
c) písomného vyhlásenia o tom, že agentúra nevykonáva činnosť, ktorej vykonávanie by mohlo spôsobiť konflikt záujmov; konfliktom záujmov sa rozumie pracovnoprávny pomer alebo iný obdobný pracovný vzťah, členstvo v dozornej rade alebo predstavenstve dôchodkovej správcovskej spoločnosti, alebo pracovnoprávny pomer, alebo iný obdobný pracovný vzťah, členstvo v dozornej rade alebo predstavenstve emitenta cenného papiera, ktorého investičné riziko sa oceňuje alebo pre ktorého sa vykonáva oceňovanie investičného rizika a majetkové alebo iné prepojenie medzi agentúrou a dôchodkovou správcovskou spoločnosťou alebo medzi agentúrou a emitentom, ktorého investičné riziko sa oceňuje alebo pre ktorého sa vykonáva oceňovanie investičného rizika; konflikt záujmov sa vzťahuje na vlastníkov, členov štatutárnych orgánov, členov dozorných orgánov, vedúcich zamestnancov a zamestnancov agentúry,
d) písomného vyhlásenia o dodržiavaní princípov správy a riadenia spoločností vydaných Organizáciou pre hospodársku spoluprácu a rozvoj,
e) písomného vyhlásenia o nezávislosti agentúry od akýchkoľvek politických strán a politických hnutí.
Štandardnosť a transparentnosť používanej metodológie sa preukazuje predložením
a) informácie o používanej metodológii pre každú skupinu subjektov, ktorých investičné riziko sa oceňuje, ktorá nie je v rozpore s metodológiou agentúr už zapísaných do zoznamu podľa § 87 ods. 4 zákona,
b) podrobného opisu metód oceňovania investičného rizika vrátane zloženia orgánu agentúry, ktorý rozhoduje o ocenení investičného rizika a spôsobu jeho rozhodovania,
c) prehľadu informačných systémov a zdrojov informácií používaných pri oceňovaní investičného rizika,
d) informácie o konzistentnosti a historickom testovaní používanej metodológie pre každú skupinu subjektov, ktorých investičné riziko sa oceňuje, obsahujúcej opis kvantitatívnych faktorov a kvalitatívnych faktorov oceňovania investičného rizika,
e) opisu stupnice používanej na oceňovanie investičného rizika (ďalej len „stupnica“) vrátane informácie o nesprávnom ocenení investičného rizika spočívajúcom v nesprávnom pridelení jednotlivých stupňov stupnice v predchádzajúcich rokoch, opisu jednotlivých stupňov stupnice, návrhu prevodu jednotlivých stupňov stupnice na stupnicu agentúr podľa § 87 ods. 5 zákona a matíc prestupu medzi jednotlivými stupňami stupnice,
f) informácie o tom, či a v akom rozsahu agentúra zverejňuje používanú metodológiu a údaje podľa písmena e),
g) informácie o vnútorných pracovných predpisoch, smerniciach a pokynoch upravujúcich opatrenia na zamedzenie zneužitia dôverných informácií.
Uznanie trhom sa preukazuje predložením
a) prehľadu vykonaných ocenení investičného rizika pre každú skupinu subjektov, ktorých investičné riziko sa oceňuje, za posledné tri roky,
b) informácie o odhadovanom podiele na trhu v jednotlivých skupinách subjektov, ktorých investičné riziko sa oceňuje, na ďalšie tri roky,
c) písomných vyhlásení aspoň troch finančných inštitúcií potvrdzujúcich uznanie agentúrou vykonaných ocenení investičného rizika.
Doklady a informácie podľa § 1 až 3 sa predkladajú v listinnej podobe v origináli, a ak to nie je možné, predkladajú sa ich úradne osvedčené kópie. Ak sú doklady a informácie podľa § 1 až 3 vyhotovené v cudzom jazyku, prílohou k nim je aj ich úradne osvedčený preklad do slovenského jazyka.
1) § 9 ods. 3 Zákonníka práce.
2) § 48 ods. 22 zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení zákona č. 186/2004 Z. z.
3) § 3 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

References: § 87
 § 87
 § 87
 § 1
 § 1
 § 9
 § 48
 § 3